作者:李群玉
標題:洞庭驛樓雪夜宴集，奉贈前湘州張員外
內容:昔與張湘州，閑登嶽陽樓。目窮衡巫表，興盡荊吳秋。擲筆落郢曲，巴人不能酬。是時簪裾會，景物窮冥搜。誤忝玳筵秀，得陪文苑遊。幾篇雲楣上，風雨沉銀鉤。□□□□□，□□□滄洲。童兒待郭伋，竹馬空遲留。路指雲漢津，誰能吟四愁。銀壺傲海雪，青管羅名謳。賤子跡未安，謀身拙如鳩。分隨煙霞老，豈有風雲求。不逐萬物化，但貽知己羞。方窮立命說，戰勝心悠悠。不然蹲會稽，鉤下三五牛。所期波濤助，燀赫呈吞舟。